泊舟富池乞靈祠下
作者：楊冠卿
朝代：宋

paragraphs: 大江東南來，馮夷此其宮。
羣山各獻狀，奔走如游龍。
將軍萬人傑，智勇摧姦凶。
草木知威名，旗常紀豐功。
廟食填茲土，樓閣何穹窿。
我來拜靈祠，紅日方曈矓。
神烏集飛檣，雪波捲晴空。
椒桂薦芳馨，精誠冀感通。
謂言身半百，扁舟吾欲東。
羞作賈胡留，願借一帆風。